[pic] | EUROPA-KOMMISSIONEN |

Bruxelles, den 27.4.2010

KOM(2010)182 endelig

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (EGF/2010/000 TA 2010 - teknisk bistand på Kommissionens initiativ)

BEGRUNDELSE

Den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[1] giver i henhold til punkt 28 mulighed for at anvende Den Europæiske Fond for Tilpasning til Globaliseringen op til et årligt loft på 500 mio. EUR ud over lofterne i de relevante udgiftsområder i den finansielle ramme.

Betingelserne for støtte fra Globaliseringsfonden er fastsat i Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[2].

RESUMÉ AF ANSØGNINGEN OG ANALYSE

Nøgledata:

EGF-referencenummer EGF/2010/000

Europa-Kommissionen Teknisk bistand

Administrationsudgifter: budget i EUR 1 110 000

Administrationsudgifter i % (loft: 0,35 %) 0,22 %

I henhold til artikel 8, stk. 1, i forordning (EF) nr. 1927/2006 kan 0,35 % af det årlige maksimale beløb, som Globaliseringsfonden råder over, hvert år stilles til rådighed til teknisk bistand på Kommissionens initiativ.

Teknisk bistand, der skal finansieres, og fordeling af de anslåede omkostninger

1. Støtten vil blive anvendt til udgifter som omhandlet i artikel 8, stk. 1 og 4, og artikel 9, stk. 2, i forordning (EF) nr. 1927/2006, jf. nedenstående.

2. Overvågning : Kommissionen agter at foretage en række parallelle undersøgelser af, hvordan igangværende EGF-sager håndteres. I den forbindelse vil man overvåge såvel stærke som svage sider af sagsbehandlingen med det formål at afdække succeser og indhøste erfaringer til brug for fremtidige sager samt tilvejebringe værdifuldt materiale fra græsrodsniveauet til brug for evalueringseksperterne. De første ti undersøgelser vil blive iværksat i 2010 og vil koste ca. 25 000 EUR hver, dvs. i alt 250 000 EUR.

3. Oplysning : Den hjemmeside om Globaliseringsfonden, som Kommissionen i henhold til artikel 9, stk. 2, i forordning (EF) nr. 1927/2006 skal oprette og forvalte, vil blive regelmæssigt ajourført og udbygget, og alle nye elementer vil blive oversat til samtlige EU-sprog. Pressematerialet vil blive trykt, og årsrapporten fra Globaliseringsfonden vil, når den er udarbejdet, blive oversat, trykt og distribueret. Der vil blive skabt større generel opmærksomhed om Globaliseringsfonden, og den vil blive gjort mere synlig. Globaliseringsfonden vil blive omtalt i forskellige publikationer fra Kommissionen og via dennes audiovisuelle aktiviteter. Udgifterne hertil anslås til 240 000 EUR i 2010.

4. Oprettelse af en videnbase : Der vil ved hjælp af en tjenesteydelseskontrakt anslået til 50 000 EUR blive gennemført en undersøgelse med det formål at indsamle oplysninger om de forskellige stadier af afskedigelsessager og de enkelte arbejdstageres erfaringer i både afskedigelses- og genbeskæftigelsesfasen. Kommissionen skal bruge disse undersøgelser til at forbedre gennemførelsen af forordning (EF) nr. 1927/2006 i medlemsstaterne.

5. Administrativ og teknisk støtte : Globaliseringsfondens ekspertgruppe af kontaktpersoner[3], der har 27 medlemmer (ét fra hver medlemsstat), vil afholde to møder i 2010, budgetteret til 35 000 EUR pr. møde. Udgifterne til de to møder anslås til 70 000 EUR.

6. Herudover vil Kommissionen foranstalte en udveksling af god praksis mellem medlemsstaterne, således at deltagere med erfaring i anvendelse af Globaliseringsfonden kan danne netværk og få bistand af en ekspert, der kan udarbejde dokumentation og rapporter. På et af disse møder i 2010 vil der blive udvekslet oplysninger og erfaringer med medlemsstaternes revisorer med ansvar for revision af EGF-sager. I betragtning af den tid det tager, inden EGF-sager er klar til revision, er Globaliseringsfonden stadig et meget nyt område for medlemsstaternes revisorer, der har udtrykt et stærkt ønske om at få lejlighed til at udveksle oplysninger og erfaringer indbyrdes og med Kommissionens revisorer. Denne netværksaktivitet anslås til 200 000 EUR.

7. Evaluering: Aktiviteterne med henblik på en midtvejsevaluering af Globaliseringsfonden som omhandlet i artikel 17, stk. 1, litra a), i forordning (EF) nr. 1927/2006 vil blive påbegyndt i 2010. Rammekontrakterne for evalueringen blev godkendt for sent i 2009 til, at arbejdet med Globaliseringsfonden kunne starte sidste år; de første forpligtelser er derfor blevet udsat og vil som oprindeligt planlagt beløbe sig til 300 000 EUR.

Poster | Anslået antal | Anslåede enhedsomkostninger (i EUR) | Samlede omkostninger (i EUR) |

Overvågning: undersøgelser af sagsbehandlingen | 10 | 25 000 | 250 000 |

Oplysningsaktiviteter | Ubestemt | Ubestemt | 240 000 |

Oprettelse af en videnbase | 1 | 50 000 | 50 000 |

Administrativ og teknisk støtte: møder i Globaliseringsfondens ekspertgruppe af kontaktpersoner | 2 | 35 000 | 70 000 |

Administrativ og teknisk støtte: seminarer om anvendelsen af globaliseringsfonden | 2 | 100 000 | 200 000 |

Evaluering | 1 | 300 000 | 300 000 |

Anslåede samlede omkostninger | 1 110 000 |

Finansiering

8. Globaliseringsfonden råder over et samlet årligt budget på 500 mio. EUR. I henhold til artikel 8, stk. 1, i forordning (EF) nr. 1927/2006 kan 0,35 % af dette beløb (dvs. 1 750 000 EUR) hvert år stilles til rådighed til teknisk bistand på Kommissionens initiativ. I øjeblikket er hele beløbet for 2010 stadig til rådighed; der er endnu ikke blevet tildelt noget beløb til teknisk bistand.

9. Den foreslåede støtte til teknisk bistand på Kommissionens initiativ i 2010 er på 1 110 000 EUR. Når dette beløb er blevet tildelt, vil der stadig være 640 000 EUR til rådighed til eventuelle yderligere behov senere på året.

10. Under hensyn til den maksimale støtte fra Globaliseringsfonden i henhold til artikel 8, stk. 1, i forordning (EF) nr. 1927/2006 og mulighederne for omfordeling af bevillinger foreslår Kommissionen at anvende Globaliseringsfonden til at dække hele det ovennævnte beløb, der opføres under udgiftsområde 1a i den finansielle ramme.

11. Med dette forslag om at anvende Globaliseringsfonden indleder Kommissionen den forenklede trepartsprocedure, jf. punkt 28 i den interinstitutionelle aftale af 17. maj 2006, for at sikre, at budgetmyndighedens to parter er enige i, at det er nødvendigt at anvende fonden, og kan tilslutte sig det beløb, der anmodes om. Kommissionen opfordrer den af budgetmyndighedens to parter, som på rette politiske niveau først når til enighed om udkastet til forslaget om anvendelse af fonden, til at underrette den anden part og Kommissionen om sine hensigter. Hvis den ene af budgetmyndighedens to parter ikke kan give sin tilslutning, indkaldes der til et formelt trepartsmøde.

12. Kommissionen forelægger særskilt en anmodning om overførsel for at få specifikke forpligtelses- og betalingsbevillinger opført på budgettet for 2010, jf. punkt 28 i den interinstitutionelle aftale af 17. maj 2006.

Forslag til

EUROPA-PARLAMENTETS OG RÅDETS AFGØRELSE

om anvendelse af Den Europæiske Fond for Tilpasning til Globaliseringen i henhold til punkt 28 i den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning (EGF/2010/000 TA 2010 - teknisk bistand på Kommissionens initiativ)

EUROPA-PARLAMENTET OG RÅDET FOR DEN EUROPÆISKE UNION HAR -

under henvisning til traktaten om Den Europæiske Unions funktionsmåde,

under henvisning til den interinstitutionelle aftale af 17. maj 2006 mellem Europa-Parlamentet, Rådet og Kommissionen om budgetdisciplin og forsvarlig økonomisk forvaltning[4], særlig punkt 28,

under henvisning til Europa-Parlamentets og Rådets forordning (EF) nr. 1927/2006 af 20. december 2006 om oprettelse af Den Europæiske Fond for Tilpasning til Globaliseringen[5], særlig artikel 8, stk. 2,

under henvisning til forslag fra Europa-Kommissionen[6] og

ud fra følgende betragtninger:

(1) Den Europæiske Fond for Tilpasning til Globaliseringen blev oprettet med henblik på at yde supplerende støtte til afskedigede arbejdstagere, som er ramt af konsekvenserne af gennemgribende strukturelle ændringer i verdenshandelsmønstrene, og at hjælpe dem med at vende tilbage til arbejdsmarkedet.

(2) Anvendelsesområdet for Globaliseringsfonden blev udvidet for ansøgninger indgivet fra den 1. maj 2009, så det kom til også at omfatte støtte til arbejdstagere, der bliver afskediget som en direkte følge af den internationale finansielle og økonomiske krise.

(3) Den interinstitutionelle aftale af 17. maj 2006 giver mulighed for at anvende fonden inden for et årligt loft på 500 mio. EUR.

(4) I henhold til forordning (EF) nr. 1927/2006 kan 0,35 % af det årlige maksimale beløb hvert år stilles til rådighed til teknisk bistand på Kommissionens initiativ. Kommissionen foreslår derfor, at der ydes en støtte på 1 110 000 EUR.

(5) Globaliseringsfonden bør følgelig anvendes til at yde teknisk bistand på Kommissionens initiativ -

VEDTAGET DENNE AFGØRELSE:

Artikel 1

I forbindelse med Den Europæiske Unions almindelige budget for regnskabsåret 2010 stilles der fra Den Europæiske Fond for Tilpasning til Globaliseringen et beløb på 1 110 000 EUR i forpligtelses- og betalingsbevillinger til rådighed.

Artikel 2

Denne afgørelse offentliggøres i Den Europæiske Unions Tidende .

Udfærdiget i Bruxelles, den

På Europa-Parlamentets vegne På Rådets vegne

Formand Formand

[1] EUT C 139 af 14.6.2006, s. 1.

[2] EUT L 406 af 30.12.2006, s. 1.

[3] http://ec.europa.eu/transparency/regexpert/detail.cfm?ref=2100.

[4] EUT C 139 af 14.6.2006, s. 1.

[5] EUT L 406 af 30.12.2006, s. 1.

[6] EUT C […] af […], s. […].